LIGJ
Nr. 9/2026 

PËR DISA SHTESA DHE NDRYSHIME NË LIGJIN NR. 96/2016, 
“PËR STATUSIN E GJYQTARËVE DHE PROKURORËVE
NË REPUBLIKËN E SHQIPËRISË”, I NDRYSHUAR

Në mbështetje të neneve 81, pikat 1 e 2, shkronja “a”, dhe 83, pika 1, të Kushtetutës, me propozimin e një deputeti,

KUVENDI
I REPUBLIKËS SË SHQIPËRISË

VENDOSI:

Në ligjin nr. 96/2016, “Për statusin e gjyqtarëve dhe prokurorëve në Republikën e Shqipërisë”, të ndryshuar, bëhen shtesat dhe ndryshimet e mëposhtme:

Neni 1

Në nenin 2 bëhen shtesat si më poshtë:
1. Pas shkronjës “j’ shtohet shkronja “j/1” me këtë përmbajtje:
“j/1) “Pasuri” janë të gjitha pasuritë e luajtshme dhe të paluajtshme në Republikën e Shqipërisë ose jashtë saj, sipas parashikimit të nenit 4 të ligjit nr. 9049, datë 10.4.2013, “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”, i ndryshuar, që janë në pronësi, posedim ose në përdorim të kandidatit për magjistrat ose magjistratit.”.
2. Pas shkronjës “k” shtohen shkronjat “k/1”, “k/2” dhe “k/3” me këtë përmbajtje:
“k/1) “Person i lidhur” është bashkëshorti/ja, bashkëjetuesi/ja dhe fëmija madhor i kandidatit për magjistrat ose magjistratit, i cili për shkak të kësaj marrëdhënieje u nënshtrohet detyrimeve të parashikuara në këtë ligj.
k/2) “Persona të tjerë të lidhur” janë personat e afërt deri në shkallë të dytë, personi i besuar, drejtuesi dhe ortakët e shoqërisë në të cilën kandidati për magjistrat, magjistrati ose personat e lidhur me të zotërojnë drejtpërdrejt ose tërthorazi aksione ose kuota, si dhe çdo person fizik ose juridik, i cili ka pasur ose ka një lidhje të përbashkët interesi privat.
k/3) “Person i përfshirë në krimin e organizuar” është çdo person që është dënuar ose proceduar penalisht brenda ose jashtë territorit të Republikës së Shqipërisë për një nga veprat e parashikuara në pikën 1 të nenit 3 të ligjit nr. 10 192, datë 3.12.2009, “Për parandalimin dhe goditjen e krimit të organizuar, trafikimit dhe korrupsionit nëpërmjet masave parandaluese kundër pasurisë”, të ndryshuar, me përjashtim të rastit kur është deklaruar i pafajshëm me vendim gjyqësor të formës së prerë. Personi konsiderohet i përfshirë në krimin e organizuar edhe kur: 
i. procedimi penal i filluar ndaj tij pushohet nga organi procedues për shkak të vdekjes, ose sepse nuk mund të merret si i pandehur dhe nuk mund të dënohet;
ii. deklarohet i pafajshëm nga gjykata pasi vepra penale është kryer nga një person që nuk mund të akuzohet ose dënohet.
3. Pas shkronjës “m” shtohet shkronja “m/1” me këtë përmbajtje:
“m/1) “Të ardhura të ligjshme” janë të ardhurat e kandidatit për magjistrat ose magjistratit dhe personave të lidhur të tij/saj sipas përcaktimeve të burimit të të ardhurave, të parashikuara në ligjin “Për tatimin mbi të ardhurat”.”

Neni 2

Në nenin 32 bëhen shtesa dhe ndryshimi si më poshtë;
1. Në pikën 1 pas fjalisë së parë shtohet fjalia e dytë me këtë përmbajtje:
“Verifikimi i plotë i pasurisë dhe figurës përfshin vlerësimin e saktësisë së deklarimit dhe kontrollin e pasurive, ligjshmërinë e burimit të krijimit të tyre, përmbushjen e detyrimeve financiare, përfshirë interesat private për kandidatin për magjistrat dhe për personat e lidhur të tij, identifikimin e kontakteve të papërshtatshme të kandidatëve me personat e përfshirë në krimin e organizuar, si dhe identifikimin e sjelljeve të papërshtatshme etike dhe morale të kandidatëve, të cilat cenojnë besimin e publikut në sistemin e drejtësisë.”. 
2. Në pikën 2 fjala “prokuroria” zëvendësohet me fjalët “Prokuroria e Përgjithshme, Prokuroria e Posaçme kundër Krimit të Organizuar dhe Korrupsionit, Autoriteti Kombëtar për Sigurinë e Informacionit të Klasifikuar”.
3. Pas pikës 2 shtohen pikat 2/1, 2/2, 2/3, 2/4 dhe 2/5 me këtë përmbajtje:
 “2/1. Kandidati brenda 10 ditëve nga data e publikimit të listës përfundimtare, në përputhje me nenin 31 të këtij ligji, duhet të plotësojë dhe të dorëzojë pranë:
a) Inspektoratit të Lartë të Deklarimit dhe Kontrollit të Pasurive dhe Konfliktit të Interesave deklaratën e pasurisë dhe interesave private për kontrollin e pasurive të kandidatëve për pozicione të ndryshme në institucionet e drejtësisë në përputhje me nenin 3/1 të ligjit nr. 9049, datë 10.4.2003, “Për deklarimin dhe kontrollin e pasurive, detyrimeve financiare të personave të zgjedhur dhe nëpunësve të caktuar publikë”, i ndryshuar; si dhe
[bookmark: _GoBack]b) Autoritetit Kombëtar për Sigurinë e Informacionit të Klasifikuar formularin e vetëdeklarimit për zbatimin e ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”.
2/2. Inspektorati i Lartë i Deklarimit dhe Kontrollit të Pasurive dhe Konfliktit të Interesit, bazuar në deklarimet e pasurive, zhvillon një procedurë kontrolli në përputhje me legjislacionin në fuqi për deklarimin dhe kontrollin e pasurive, detyrimeve financiare të personave të zgjedhur dhe nëpunësve të caktuar publikë, për parandalimin e konfliktit të interesave në ushtrimin e funksioneve publike dhe Kodin e Procedurave Administrative. Në përfundim të kontrollit, por jo më vonë se 30 ditë nga paraqitja e deklaratës nga kandidati sipas pikës 2/1 të këtij neni, Inspektori i Përgjithshëm i Inspektoratit të Lartë të Deklarimit dhe Kontrollit të Pasurive dhe Konfliktit të Interesit përgatit raportin për kandidatin dhe e përcjell pranë Këshillit përkatës.
2/3. Autoriteti Kombëtar për Sigurinë e Informacionit të Klasifikuar kryen kontrollin e saktësisë dhe vërtetësisë së deklarimit sipas ligjit brenda 30 ditëve nga paraqitja e formularit të vetëdeklarimit. Në përfundim të procedurës së verifikimit Autoriteti harton raportin për kandidatin dhe e përcjell pranë Këshillit përkatës.
2/4. Këshilli heton dhe vlerëson të gjitha faktet e rrethanat, duke kërkuar informacione shtesë nga çdo subjekt privat ose publik dhe kryen një analizë të pavarur financiare duke përfshirë personat e lidhur dhe personat e tjerë të lidhur. 
2/5. Këshilli ka akses të plotë në të gjitha bazat e të dhënave që i nevojiten për procesin e verifikimit dhe vlerësimit, duke përfshirë dokumente të shkruara, elektronike, regjistra publikë, si dhe çdo të dhënë tjetër të ligjshme që mbahet dhe përpunohet nga institucionet publike, personat fizikë dhe juridikë që ushtrojnë funksione publike sipas legjislacionit në fuqi.”.
4. Pika 3 ndryshohet si më poshtë:
“3. Brenda 15 ditëve nga marrja e kërkesës, çdo organ shtetëror, ent publik dhe person juridik privat detyrohet të bashkëpunojë me Këshillin për dorëzimin, aksesin dhe verifikimin e të dhënave, fakteve ose rrethanave. Mosbashkëpunimi ose refuzimi për të bashkëpunuar, asgjësimi, vonesat ose sjellja e papërshtatshme gjatë procesit të verifikimit raportohen në zyrën e prokurorisë si vepër penale sipas nenit 248 të Kodit Penal dhe përbëjnë shkelje disiplinore.”.

Neni 3

Në nenin 35, pika 1, shkronja “c”, shtohet fjalia e dytë me këtë përmbajtje:
“Verifikimi kryhet për periudhën kohore që fillon nga data e përfundimit të procesit të verifikimit të pasurisë dhe figurës sipas nenit 32 të këtij ligji.”. 

Neni 4

Në nenin 42 pas pikës 9 shtohet pika 10 me këtë përmbajtje:
“10. Këshilli, për efekt të transparencës, publikon vendimin e transferimit në faqen zyrtare të internetit. Përjashtimisht, nuk publikohen të dhënat sensitive sipas përkufizimit të dhënë në legjislacionin në fuqi për mbrojtjen e të dhënave personale.”.

Neni 5

Në nenin 43 pas pikës 11 shtohet pika 11/1 me këtë përmbajtje:
“11/1. Këshilli, për efekt të transparencës, publikon vendimin e lëvizjes paralele në faqen zyrtare të internetit. Përjashtimisht, nuk publikohen të dhënat sensitive sipas përkufizimit të dhënë në legjislacionin në fuqi për mbrojtjen e të dhënave personale.”.

Neni 6

Në nenin 47 shtohet pika 7 me këtë përmbajtje:
“7. Këshilli, për efekt të transparencës, publikon vendimin e ngritjes në detyrë në faqen zyrtare të internetit. Përjashtimisht, nuk publikohen të dhënat sensitive sipas përkufizimit të dhënë në legjislacionin në fuqi për mbrojtjen e të dhënave personale.”.

Neni 7

Në nenin 52, pika 4, pas fjalisë së parë shtohet fjalia me këtë përmbajtje: 
“Në rastin e përzgjedhjes së Drejtuesit të Prokurorisë, Prokurori i Përgjithshëm ka të drejtë të japë opinion të arsyetuar bazuar mbi fakte për kandidatin, i cili merret në konsideratë në rastin e riemërimit”.
 
Neni 8

Në nenin 53 bëhen shtesat si më poshtë:
1. Në pikën 7 pas fjalisë së parë shtohet fjalia me këtë përmbajtje: 
“Ky rregull nuk zbatohet për magjistratët e komanduar në Zyrën e Inspektorit të Lartë të Drejtësisë”.
2. Në pikën 8 pas fjalisë së parë shtohet fjalia me këtë përmbajtje: 
“Periudha e komandimit në Zyrën e Inspektorit të Lartë të Drejtësisë nuk mund të jetë më shumë se 10 vjet”.

Neni 9

Në nenin 54 në pikën 1 pas fjalisë së parë shtohet fjalia me këtë përmbajtje:
“Në rast të komandimit në zyrën e Inspektorit të Lartë të Drejtësisë, kufizimet kohore rregullohen sipas pikave 7 dhe 8 të nenit 53 të këtij ligji.”.

Neni 10

Në nenin 55 bëhen shtesa dhe ndryshimet si më poshtë:
1. Pika 1 ndryshohet si më poshtë:
“1. Magjistratët që në kohën e komandimit e kanë ushtruar funksionin për jo më pak se 10 vjet, prej të cilave jo më pak se shtatë vjet si gjyqtar ose prokuror, duke përfshirë edhe përvojën si magjistrat i komanduar, sipas këtij ligji mund të komandohen në Zyrën e Inspektorit të Lartë të Drejtësisë.”.
2. Pika 3 shfuqizohet.
3. Pika 4 ndryshohet si më poshtë:
“4. Magjistrati mund të komandohet në Zyrën e Inspektorit të Lartë të Drejtësisë për një afat 5-vjeçar. Në përfundim të afatit 5-vjeçar magjistrati ka të drejtë të kërkojë zgjatjen e afatit për një periudhë tjetër 5-vjeçare në rast se është vlerësuar të paktën “shumë mirë” në vlerësimin etik dhe profesional si inspektor.”.
4. Në pikën 6 pas fjalisë së parë shtohet fjalia me këtë përmbajtje:
“Përvoja si magjistrat i komanduar pranë Inspektoratit të Lartë të Drejtësisë, që i ka përfunduar afati i komandimit, sipas ligjit konsiderohet vlerë e shtuar dhe do të ketë përparësi në vlerësimin dhe renditjen në lëvizjet paralele apo ngritjen në detyrë sipas rregullave të parashikuara në këtë ligj.”.

Neni 11

Në nenin 95 pika 9 ndryshohet si më poshtë:
“9. Këshilli, për efekt të transparencës, publikon raportin e vlerësimit dhe vendimin përkatës në faqen zyrtare të internetit. Përjashtimisht, nuk publikohen të dhënat sensitive sipas përkufizimit të dhënë në legjislacionin në fuqi për mbrojtjen e të dhënave personale. Të dhënat personale të personave të tretë që nuk janë subjekte të këtij ligji mbrohen sipas legjislacionit në fuqi për të dhënat personale.”.

Neni 12

Në nenin 149 pika 2 ndryshohet si më poshtë:
“2. Këshilli, për efekt të transparencës, publikon çdo vendim përfundimtar për çështje disiplinore në faqen zyrtare të internetit. Përjashtimisht, nuk publikohen të dhënat sensitive sipas përkufizimit të dhënë në legjislacionin në fuqi për mbrojtjen e të dhënave personale. Të dhënat personale të personave të tretë që nuk janë subjekte të këtij ligji mbrohen sipas legjislacionit në fuqi për të dhënat personale.”.

Neni 13

Pas nenit 170/2 shtohet neni 170/3 me këtë përmbajtje:

“Neni 170/3
Dispozita tranzitore për caktimin e kryetarëve

Magjistratët të cilët në datën e hyrjes në fuqi të këtij ligji ushtrojnë detyrën si kryetar gjykate në gjykatat e juridiksionit të përgjithshëm dhe administrative, si dhe drejtues të prokurorive pranë gjykatave me juridiksion të përgjithshëm të shkallës së parë dhe të prokurorive pranë gjykatave me juridiksion të përgjithshëm të apelit, qëndrojnë në detyrë deri në zgjedhjen e drejtuesve të rinj sipas ligjit, por jo më vonë se data 31.12.2027.”.


Neni 14
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 28.1.2026.

Shpallur me dekretin nr. 52, datë 10.2.2026, të Presidentit të Republikës së Shqipërisë, Bajram Begaj.

